# TEŽAVE IN REŠITVE NA PODROČJU ŠTUDIJSKEGA GRADIVA

## Organizacija in urejanje študijskega gradiva

**Priporočilo visokošolskim institucijam**

Organizirajte spletno shrambo študijskega gradiva na enem mestu, saj shranjevanje gradiva na različnih spletnih lokacijah povzroči manjšo preglednost ter posledično stisko študentov, ki zaradi težav, s katerimi se soočajo, težje pregledujejo različne platforme oz. se pri iskanju gradiva težje organizirajo in znajdejo.

**Priporočilo za študente**

Glede težav pri zbiranju študijskega gradiva se obrnite na študente tutorje na vaši fakulteti. To so izbrani kolegi iz višjih letnikov, ki so vaš del študijske poti že opravili in najverjetneje imajo odgovore na vaša vprašanja.

Študentom prvih letnikov na nekaterih fakultetah nudijo podporo tako imenovani **uvajalni tutorji**, ki študentom poleg zbiranja gradiva lahko svetujejo tudi v zvezi s splošno organizacijo študija, študentskega življenja, učinkovitega pripravljanja na izpite ipd.

Če imate specifične težave, izhajajoče iz statusa študenta s posebnimi potrebami, vam bo morda lažje pomagal študent – **tutor za študente s posebnimi potrebami**, ki ima izkušnje in znanja glede ukrepanja v različnih situacijah.

## Težje dostopanje do študijskega gradiva

V okviru priporočil visokošolskim učiteljem stalno izpostavljamo pomen dostopnosti gradiv za študente s posebnimi potrebami. Naše smernice si lahko ogledate na naši spletni strani pod [Prilagoditve študijskih gradiv](https://www.dsis-drustvo.si/podpora-visokosolskim-uciteljem/prilagoditve-studijskih-gradiv/).

V kolikor se pojavljajo **dodatne potrebe**, kar se tiče ustreznega oblikovanja in formata gradiv, nam prosim **sporočite**, da poiščemo ustrezne rešite in jih predlagamo učiteljem v okviru naših prihodnjih priporočil.

## Težave pri pregledovanju gradiv in pripravi na izpite

Za **študente z okvaro vida**, predvsem slepe študente, je pomembno, da so gradiva shranjena v ustreznem formatu, ki ga je možno pretvoriti v obliko, berljivo s pomočjo bralnikov zaslona. Tudi skenirana gradiva morajo biti pripravljena tako, da so shranjena kot besedilo in ne kot slika strani. Če se da besedilo označiti in kopirati, ga bo zaznal tudi bralnik zaslona, v nasprotnem primeru pa ne. Več o oblikovanju študijskih gradiv najdete v sklopu priporočil [Prilagoditve študijskih gradiv](https://www.dsis-drustvo.si/podpora-visokosolskim-uciteljem/prilagoditve-studijskih-gradiv/), ki jih stalno dopolnjujemo.

**Študenti z disleksijo** lažje berejo gradiva, ki imajo ozadje v bledo rumenem odtenku, besedilo naj bo oblikovano pregledno, z označenimi poudarki (zaželeno barvno) ter čim več slikovnega materiala, ki omogoča lažje razumevanje in pomnenje.

Osebe z disleksijo zaradi mešanja črk oz. znakov ali besed počasneje obdelujejo tekst in težje izluščijo bistvo. S tem, ko jim posredujemo monotono oblikovan in zelo zgoščen tekst, je naloga zanje še težja.

## Kaj če profesorji študentom ne posredujejo gradiv, ki jih uporabljajo na predavanjih?

**Opomnik za profesorje:**

* Nekateri študenti zaradi ovir, s katerimi se srečujejo, ne uspejo ustvarjati zapiskov med predavanji, iz zapiskov sošolcev pa se težje znajdejo oz. so zanje nedostopni. Vzrok za to je lahko okvara vida, disleksija, slabša koncentracija zaradi primanjkljajev na posameznih področjih učenja itd.
* Študenti, ki si ne uspejo sami pripraviti zapiskov, ne smejo biti odvisni od le dobre volje oz. podpore sošolcev. Omogočiti jim moramo pravočasen dostop do kvalitetnega gradiva, da ga po potrebi pretvorijo v lažje berljivo obliko, uporabijo za predhodno pripravo na predavanja oz. vaje ter učinkovit študij posameznega predmeta.

**Priporočilo študentom:**

* Kljub temu, da imajo posamezni profesorji tak način dela, da ne posredujejo določenih gradiv študentom oz. pričakujejo, da si bodo študenti med predavanji sami uredili zapiske, imate **študenti s statusom posebnih potreb pravico, da kljub temu prejmete omenjena gradiva**. Status vam omogoča podporo pri usvajanju študijskih vsebin, kar vključuje tudi podporo z dostopnim študijskim gradivom, ki ga lahko študent s statusom v skladu z lastnimi potrebami pretvori, preoblikuje in uporabi pri študiju. V ta namen brez pomislekov **kontaktirajte** posameznega profesorja, **opozorite na svoje težave** pri študiju.
* V kolikor posamezen **profesor ne pokaže posluha** za vašo prošnjo, se obrnite na profesorja tutorja, ki je zadolžen za študente s posebnimi potrebami na vašem oddelku oz. vaši fakulteti. Na nekaterih fakultetah so za študente s posebnimi potrebami zadolženi strokovni delavci - koordinatorji, ki sicer niso pedagoški delavci, vendar pa skrbijo za to, da profesorji upoštevajo prilagoditve, ki posameznim študentom pripadajo v skladu s statusom oz. odločbo študijske komisije.

S profesorjem tutorjem oz. pooblaščenim strokovnim delavcem fakultete se posvetujte glede težav, s katerimi se soočate oz. morebitne potrebe po vlogi za odobritev dodatnih prilagoditev pri študiju.

## Profesorji ne ažurirajo študijskega gradiva, ki je objavljeno na spletu

V okviru prihodnjih priporočil in smernic za visokošolske institucije, ki jih bomo pripravili kot del projekta Prava smer, bomo profesorje opozorili na to, da naj bodo bolj pozorni na ažuriranje vseh dokumentov, ki so objavljeni v e-učilnici.

**Študentom predlagamo**, da pokažete samoiniciativnost in profesorje opozorite na odstopanja, ki negativno vplivajo na učinkovitost spremljanja predavanj.

## Težave pri ohranjanju koncentracije in učinkovita uporaba študijskega gradiva

**Priporočilo študentom:**

Smiselna je kombinacija različnih pristopov, ki možgane motivirajo k osredotočenosti:

* Barvno označevanje tiskanih gradiv
* Ustvarjanje povzetkov z ročnim zapisovanjem
* Ustvarjanje zvočnih posnetkov lastnega govora, ki jih lahko naknadno poslušate med ostalimi aktivnostmi, ki ne zahtevajo sedenja za mizo oz. računalnikom
* Vključevanje gibanja v učenje
* Pogovor o učni snovi med gibanjem v naravi s prijateljem, sošolcem
* Poslušanje posnetka snovi med gibanjem v naravi (sprehod, tek)